《杀羊岩》
清代·姚燮

旷尽险重发，目眩心不持。杀羊名其岩，于义竟难知。

殷红抛暗云，林果偶离枝。跳涧来碧猴，急攫无少迟。

穷天寡悦象，生气蚀已亏。好杀不屠狼，残忍终奚为？

初平百卷石，鞭血犹丝丝。要媚山鬼妆，泼草成胭脂。

薄袖难障风，似有微腥吹。且就乌桕坪，一晞阳阿晖。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。